Up-131/95
Natisni
Opravilna št.:
Up-131/95
Datum odločitve:
21. 5. 1997
ECLI:
ECLI:SI:USRS:1997:Up.131.95
Akt:
Ustavna pritožba NSS, podružnica Č. d.o.o., K. zoper sklep Okrajnega sodišča na Ptuju opr. št. P 363/95 z dne 4.9.1995
Evidenčni stavek:
Sindikat, ki mu je bila pravnomočno zavrnjna stranska intervencija v pravdnem postopku (zaradi motenja posesti) in tudi ni vložil ustavne pritožbe zoper takšno odločitev, ne izkazuje aktivne legitimacije za izpodbijanje drugih odločb izdanih v tem pravdnem postopku (50. člen ZUstS). Ustavno sodišče je ustavno pritožbo neupravičene osebe zavrglo.
Geslo:
Neupravičen vlagatelj ustavne pritožbe (sindikat).
Pravna podlaga:
Zakon o Ustavnem sodišču (ZUstS), 50., 3. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
14. 9. 1995
Vrsta odločitve:
sklep
Vrsta rešitve:
zavrženje
Dokument:
US18342
Up-131/95
21.5.1997
S K L E P
Ustavno sodišče je v postopku za preizkus ustavne pritožbe NSS, podružnica Č. d.o.o., K. na seji senata dne 21. maja 1997 s k l e n i l o :
Ustavna pritožba NSS, podružnica Č. d.o.o., K. zoper sklep Okrajnega sodišča na Ptuju opr. št. P 363/95 z dne 4.9.1995 se zavrže.
O b r a z l o ž i t e v
1. Pritožnik je vložil ustavno pritožbo zoper sklep Okrajnega sodišča na Ptuju št. P 363/95 z dne 4.9.1995. V njej navaja, da njegovi člani menijo, da naj bi se jim kršile pravice iz 76. (sindikalna svoboda) in 77. člena (pravica do stavke) Ustave.
Z izpodbijanim sklepom naj bi sodišče delavce obravnavalo kot posameznike namesto kot organizirane v sindikatu ter jim naložilo zapustitev prostorov, ki so jih zavzeli s stavko.
Zoper izpodbijani sklep o začasni odredbi naj ne bi bilo pravnih sredstev, zato pritožnik predlaga, da ga razveljavi Ustavno sodišče. Pritožnik je ustavni pritožbi poleg kopije izpodbijanega sklepa priložil tudi svojo vlogo v pravdni zadevi P 363/95 z dne 7.9.1995, s katero je uveljavljal stransko intervencijo na strani tožene stranke, ker je organiziral zasedbo podjetja, pri čemer naj bi šlo za organizirano stavko sindikata. Kot intervenient je tudi predlagal pravdnemu sodišču, da razveljavi izdano začasno odredbo, ker naj bi zanjo ne bilo pogojev.
2. Iz izpodbijanega sklepa o začasni odredbi izhaja, da je bil izdan v postopku zaradi motenja posesti na predlog tožeče stranke Č., proizvodnja, trgovina in storitve d.o.o. - v stečaju, K., zoper tožence L. D. iz P. in ostale. Po njej so se bili toženci pod pretnjo izvršbe dolžni takoj odstraniti iz poslovnih prostorov in pripadajočega funkcionalnega zemljišča tožnice. Iz obrazložitve izhaja, da je bil po sklepu Temeljnega sodišča v Mariboru, Enote v Mariboru, opr. št. St 47/94 za tožnico začet stečajni postopek, ki je bil objavljen v Uradnem listu RS št. 48/94 in da je tožencem v skladu z določili Zakona o prisilni poravnavi, stečaju in likvidaciji z uvedbo stečajnega postopka prenehalo delovno razmerje s tožnico dne 26.7.1994. V dogovoru s stečajnim senatom je stečajni upravitelj z določenim številom preostalih delavcev sklenil delovno razmerje za določen čas, med stečajnim postopkom pa je med tožnico v stečaju in upniki prišlo dne 10.4.1995 do prisilne poravnave.
Toženci so dne 31.8.1995 zasedli poslovne prostore tožnice. Po oceni pravdnega sodišča je bilo začasno odredbo potrebno izdati že zaradi odvrnitve preteče nevarnosti protipravne poškodbe ter preprečitve nasilja.
3. Ustavno sodišče je vpogledalo pribavljeni pravdni spis Okrajnega sodišča na Ptuju št. P 363/95. Ugotovilo je, da je bila stranska intervencija ustavnega pritožnika zavrnjena s sklepom Okrajnega sodišča na Ptuju P 363/95-22 z dne 9.10.1995. Takšna odločitev je bila tudi potrjena s sklepom Višjega sodišča v Mariboru št. Cp 1058/95-3 z dne 17.11.1995.
4. Ustavno pritožbo lahko vloži vsakdo, ki meni, da mu je s posamičnim aktom kršena njegova človekova pravica ali temeljna svoboščina (50. člen Zakona o Ustavnem sodišču, Uradni list RS, št. 15/94 - v nadaljevanju: ZUstS).
5. Glede na to, da je bila ustavnemu pritožniku pravnomočno zavrnjena njegova stranska intervencija v pravdni zadevi Okrajnega sodišča na Ptuju št. P 363/95, pri čemer zoper odločitev o zavrnitvi stranske intervenicije ni vložil posebne ustavne pritožbe, ne izkazuje aktivne legitimacije za vložitev ustavne pritožbe zoper druge sodne odločbe, izdane v tej pravdni zadevi. Ker torej pritožnik ni tisti, ki bi mu z izpodbijanim posamičnim aktom lahko bila kršena kakšna človekova pravica ali temeljna svoboščina, ni upravičen zoper ta akt vložiti ustavne pritožbe. Zato jo je Ustavno sodišče zavrglo.
6. Senat Ustavnega sodišča je ta sklep sprejel na podlagi 3. alinee prvega odstavka 55. člena Zakona o Ustavnem sodišču v sestavi: predsednik senata mag. Janez Snoj in člana dr. Lojze Ude in Franc Testen.
Predsednik senata:
mag. Janez Snoj